ผู้บัญชาการทหารบก กำชับผู้บังคับหน่วย สนับสนุนและจัดกำลังพลอยู่เป็นเพื่อนประชาชน ช่วยดูแลทรัพย์สินในพื้นที่ประสบอุทกภัย
พันเอกหญิง ศิริจันทร์ งาทอง รองโฆษกกองทัพบก เปิดเผยผลการประชุมผู้บังคับหน่วยขึ้นตรงกองทัพบกในวันนี้ (6 ก.ย.) ว่า พลเอก อภิรัชต์ คงสมพงษ์ ผู้บัญชาการทหารบก ขอบคุณกำลังพลที่ออกปฏิบัติภารกิจบรรเทาสาธารณภัย ทั้งการบรรเทาความเดือดร้อนจากภัยแล้งและอุทกภัย ที่กำลังเกิดขึ้นขณะนี้ พร้อมกำชับให้ผู้บังคับหน่วย กำกับดูแลและสนับสนุนให้กำลังพลสามารถปฏิบัติภารกิจบรรเทาภัยได้อย่างเรียบร้อย ปลอดภัย รวมถึงการผลัดเปลี่ยนกำลังพลและหน่วยทหารในพื้นที่บรรเทาภัยสำหรับในบางพื้นที่ที่ยังคงมีภาวะน้ำท่วมขัง ให้หน่วยทหาร พิจารณาจัดกำลังพลเข้าพักแรมและอยู่เป็นเพื่อนประชาชน รวมทั้งสนับสนุนเจ้าหน้าที่ตำรวจในการเฝ้าระวังป้องกันทรัพย์สินของประชาชนในชุมชนที่มีน้ำท่วมขังและมีการอพยพออกไปด้วย        ปัจจุบันกองทัพบกยังคงกำลังทหาร 2,400 นาย รถยนต์บรรทุก 105 คัน เรือท้องแบน 31 ลำ โรงครัวพระราชทาน 7 แห่ง ช่วยผู้ประสบวาตภัยและอุทกภัยจากอิทธิพลพายุ “โพดุล” และ “คาจิกิ” ใน 30 จังหวัด ในภาคเหนือและตะวันออกเฉียงเหนือ โดยเป็นการช่วยขนย้ายสิ่งของ อำนวยการจราจร บริการทางการแพทย์ แจกจ่ายสิ่งของ ประกอบอาหาร การจัดทำและเสริมความแข็งแรงของพนังกั้นน้ำ         ทั้งนี้ กองทัพบก จะยังคงอยู่ช่วยเหลือดูแลประชาชนร่วมกับทุกภาคส่วนจนกว่าสถานการณ์จะกลับเข้าสู่ภาวะปกติ